CELEX: 62019TN0705
Language: el
Date: 2019-10-15 00:00:00
Title: Υπόθεση T-705/19: Προσφυγή-αγωγή της 15ης Οκτωβρίου 2019 – GV κατά Επιτροπής

9.12.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 413/61
            
         
      Προσφυγή-αγωγή της 15ης Οκτωβρίου 2019 – GV κατά Επιτροπής
      (Υπόθεση T-705/19)
      (2019/C 413/74)
      Γλώσσα διαδικασίας: η γαλλική
      
         Διάδικοι
      
      
         Προσφεύγων-ενάγων: GV (εκπρόσωπος: B.-H. Vincent, δικηγόρος)
      
         Καθής-εναγομένη: Ευρωπαϊκή Επιτροπή
      
         Αιτήματα
      
      Ο προσφεύγων-ενάγων ζητεί από το Γενικό Δικαστήριο:
      
                  —
               
               
                  να εκδικάσει την παρούσα υπόθεση κατά προτεραιότητα·
               
            
                  —
               
               
                  να ακυρώσει την υπ’ αριθ. R/213/19 απόφαση της 26ης Ιουλίου 2019 με την οποία απορρίφθηκε η αίτησή του αρωγής·
               
            
                  —
               
               
                  να υποχρεώσει την ΑΔΑ να λάβει κάθε μέτρο μεταθέσεως προκειμένου να απομακρύνει τον προσφεύγοντα-ενάγοντα από τη ΓΔ Εκπαίδευσης και Πολιτισμού (EAC), διατηρώντας τον βαθμό του και την τοποθέτησή του στις Βρυξέλλες, προκειμένου να αποτραπεί κάθε οικογενειακή ή προσωπική βλάβη·
               
            
                  —
               
               
                  να υποχρεώσει την Επιτροπή να καταβάλει ποσό προσωρινώς εκτιμώμενο σε 13 018 ευρώ ως αποζημίωση προς αποκατάσταση της υλικής ζημίας και ποσό 250 ευρώ για κάθε ημέρα από την 1η Φεβρουαρίου 2018 έως την ημέρα της δημοσιεύσεως της εκδοθησόμενης αποφάσεως προς ικανοποίηση της ηθικής βλάβης·
               
            
                  —
               
               
                  να καταδικάσει την Επιτροπή στο σύνολο των δικαστικών εξόδων σύμφωνα με τον Κανονισμό Διαδικασίας.
               
            
         Ισχυρισμοί και κύρια επιχειρήματα
      
      Προς στήριξη της προσφυγής-αγωγής του, ο προσφεύγων-ενάγων προβάλλει πέντε λόγους.
      
                  1.
               
               
                  Με τον πρώτο λόγο προβάλλεται παράβαση του άρθρου 24 του Κανονισμού Υπηρεσιακής Καταστάσεως των υπαλλήλων της Ευρωπαϊκής Ένωσης (στο εξής: ΚΥΚ), παραβίαση της αρχής της χρηστής διοικήσεως και παράβαση του καθήκοντος μέριμνας. Ο προσφεύγων-ενάγων διατείνεται συναφώς ότι η Επιτροπή απέρριψε την αίτησή του αρωγής, δεν έλαβε κανένα μέτρο για τη διενέργεια έρευνας και εξέτασε την αίτησή του κατά τρόπο αργό, γραφειοκρατικό και απρόσφορο.
               
            
                  2.
               
               
                  Με τον δεύτερο λόγο προβάλλεται παράβαση του άρθρου 12α του ΚΥΚ, καθόσον η Επιτροπή όφειλε να χαρακτηρίσει ως παρενόχληση τα πραγματικά περιστατικά στα οποία στηρίχθηκε η αίτηση αρωγής.
               
            
                  3.
               
               
                  Με τον τρίτο λόγο προβάλλεται παράβαση του άρθρου 7 του ΚΥΚ. Ο προσφεύγων-ενάγων προσάπτει στην Επιτροπή ότι δεν τήρησε την αναγκαία ισορροπία μεταξύ του συμφέροντος της υπηρεσίας και του συμφέροντος του οικείου υπαλλήλου.
               
            
                  4.
               
               
                  Με τον τέταρτο λόγο προβάλλεται παράβαση του άρθρου 270 ΣΛΕΕ και του άρθρου 91 του ΚΥΚ. Ο προσφεύγων-ενάγων υποστηρίζει συναφώς ότι η Ένωση υποχρεούται να αποκαταστήσει τις ζημίες που προκλήθηκαν στο προσωπικό της από κάθε παρανομία που διέπραξε υπό την ιδιότητα του εργοδότη χωρίς να είναι αναγκαίο να αποδειχθεί η ύπαρξη κατάφωρης παραβιάσεως του δικαίου. Κατά τον προσφεύγοντα-ενάγοντα, τα πραγματικά περιστατικά στα οποία στηρίζεται η αίτηση αρωγής συνιστούν παρανομίες που διαπράχθηκαν υπό την ιδιότητα του εργοδότη και υποχρεώνουν, κατά συνέπεια, την Ένωση να αποκαταστήσει τις υλικές και μη περιουσιακές ζημίες, δηλαδή τις δαπάνες ιατρικής και νομικής αρωγής καθώς και την ταλαιπωρία που προκλήθηκε κατά την επίμαχη περίοδο.
               
            
                  5.
               
               
                  Με τον πέμπτο λόγο προβάλλεται παράβαση του άρθρου 6 της Ευρωπαϊκής Συμβάσεως για την Προάσπιση των Δικαιωμάτων του Ανθρώπου και των Θεμελιωδών Ελευθεριών και του άρθρου 47 του Χάρτη των Θεμελιωδών Δικαιωμάτων της Ευρωπαϊκής Ένωσης, με το αιτιολογικό ότι οι διαδικασίες που αφορούν αίτηση μεταθέσεως απαιτούν, εκ φύσεως, ταχεία έκδοση αποφάσεως.